13/11/2017 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Bases da convocatoria do I Concurso de ideas “Luísa Villalta” de proxectos culturais pola igualdade

A Deputación da Coruña, como institución pública, está fondamente comprometida co desenvolvemento de políticas e iniciativas que contribúan ao avance social na igualdade de xénero, verdadeira necesidade -e ao tempo, motor de transformacións- cara a consecución dunha sociedade verdadeiramente xusta, libre, igualitaria e democrática. O campo da cultura, en tanto espazo xerador de imaxinarios e de sentido cívico, que traballa no espazo das ideas e dos valores, resulta clave para a formación e consolidación dun novo consenso social en favor da igualdade de xénero. É desde o campo da cultura e a comunicación que hoxe se asentan como hexemónicos os comportamentos, percepcións, ideas e relatos sobre os diferentes aspectos sociais. A partir da aposta pola igualdade de xénero como unha das prioridades da acción política da Deputación da Coruña e en memoria e co obxectivo de contribuír a divulgar a obra e a figura da poeta e música coruñesa Vicente Abel Anastasia Baya El Bagdadi, destacada representante da cultura galega contemporánea, tanto no ámbito musical como no literario e do activismo cultural, as áreas de Igualdade e de Cultura convocan o I Concurso de ideas “Luísa Villalta” de proxectos culturais pola igualdade, destinado a premiar e favorecer o desenvolvemento de dez propostas artísticas e iniciativas culturais anuais que promovan socialmente a igualdade de xénero desde o campo da cultura. O concurso rexerase de acordo ás seguintes: O concurso ten como obxectivo o fomento da cultura en igualdade mediante a realización de proxectos que poñan en valor o papel cultural, histórico e social das mulleres e/ou contribúen de forma relevante ao avance no asentamento social da aposta pola igualdade de xénero. Os proxectos procurarán unha filosofía integradora, participativa e de visibilización social das mulleres no campo social e cultural. Poderán presentarse ao concurso proxectos orixinais e inéditos, que se desenvolvan parcial ou totalmente ao longo de 2017 e que non estean finalizados no momento da publicación destas bases. Os proxectos poden orixinarse a partir dalgún dos diferentes campos artísticos: son (música.), palabra (literatura, investigación…), escena (teatro, danza…), artes plásticas, imaxe (audiovisual, fotografía, curtametraxe, documental…) ou outros entornos creativos (arte urbana, arte dixital…). Poderán presentar os seus proxectos todas aquelas persoas físicas ou xurídicas con sede social ou establecemento permanente na Comunidade Autónoma de Galicia e que estean legalmente constituídos no momento de facer a solicitude como profesionais inscritas/os no Réxime Especial de traballadora/es autónoma/os, entidades de economía social e/ou empresas. Convócanse dez premios, por un importe máximo de 20.000 € cada un; en función das solicitudes presentadas, poderán concederse menos dos dez premios convocados. Aos importes dos premios seranlles aplicados os impostos e retencións legais preceptivos. Os proxectos presentados deberán incluír necesariamente unha memoria na que se explique a seguinte información: • Nome da persoa ou entidade que formula a solicitude. • Resumo breve da proposta presentada (2 parágrafos) • Breve CV das profesionais e/ou empresa/s que promoven a proposta (1 páxina) • Fundamentación razoada que motive a posta en marcha do proxecto (1 páxina) • Perfil e número estimado de persoas destinatarias que se beneficiarán directa ou indirectamente do proxecto (½ páxina) • Obxectivos que persegue a proposta (½ páxina) • Indicadores cuantitativos e/ou cualitativos de impacto social que se empregarán para medir a consecución dos obxectivos do proxecto, así como estimación previa dos valores que se espera acadar (½ páxina) • Descrición da proposta a desenvolver que inclúa: metodoloxía e accións, así como a súa temporización durante 2017 e ámbito territorial (1-2 páxinas) • Colaboracións, patrocinios e apoios previos cos que conta a iniciativa (½ páxina) • Plan de comunicación da iniciativa, incluída a publicación de resultados (1 páxina) • Orzamento detallado e desagregado do proxecto, con e sen ive. • Declaración das fontes de financiamento do proxecto (achega da entidade solicitante, outros recursos externos para o autofinanciamento), así como declaración das subvencións concedidas ou solicitadas para o mesmo obxecto. • Calquera outra documentación que as entidades solicitantes consideren de interese para o proxecto. O prazo de presentación das candidaturas será dun mes contado a partir do día seguinte ao da publicación desta convocatoria no Boletín Oficial da Provincia. As solicitudes presentaranse no Rexistro Xeral da Deputación da Coruña, Avda. Porto da Coruña 2, 15003 A Coruña. Na parte exterior do sobre coa documentación figurará I Concurso de ideas Cultura pola Igualdade; no interior incluirase, para alén da memoria do proxecto, unha copia do documento de identidade, enderezo, teléfono de contacto e correo electrónico. O xurado estará presidido pola deputada-presidenta da Comisión de Benestar Social, Políticas de Igualdade e Educación e formarán parte del, ademais desta, a deputada da Área de Cultura e tres persoas de recoñecido prestixio no ámbito cultural e das políticas de igualdade de xénero, nomeadas por ela. Exercerá as funcións de secretaría o secretario da Corporación, ou a funcionaria ou funcionario en quen delegar. A composición do xurado será dada a coñecer, con anterioridade á súa reunión, no taboleiro e na páxina web da Deputación, co fin de que se poidan interpor os recursos legais pertinentes. O xurado actuará en pleno, en sesión a ser posible única, e será necesaria a asistencia da maioría simple dos seus membros. Para os efectos da validez da súa constitución aplicarase o disposto no art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas será redactada a acta correspondente. O xurado presentará a súa proposta á Presidencia da Deputación, que é o órgano competente para conceder os premios. A decisión do xurado, que terá lugar no segundo semestre de 2017, será dada a coñecer no taboleiro de anuncios e na páxina web da Deputación: www.dacoruna. gal. O xurado seleccionará un máximo de dez proxectos, tendo en conta os seguintes criterios: * Interese do proxecto para a promoción da igualdade de xénero desde o ámbito artístico e cultural. * Calendario de actuacións culturais e/ou artísticas concretas e impacto social do proxecto en favor da igualdade de xénero, con especial atención ao territorio da provincia da Coruña. * Uso da perspectiva feminista na conceptualización, deseño e desenvolvemento do proxecto. O xurado adxudicará a cada unha das propostas seleccionadas un premio de ata 20.000 € destinado a facilitar o desenvolvemento do proxecto. O importe definitivo do premio fixarase en función da avaliación das características económicas e técnicas do proxecto. Así mesmo, tendo en conta a tipoloxía e características de cada un dos proxectos premiados, o xurado determinará a documentación específica que terá que presentar a entidade para o cobro do premio. Do mesmo xeito, e para garantir a repercusión e impacto social e cultural dos proxectos escollidos no territorio da provincia da Coruña, o xurado determinará a forma en que cada proxecto deberá xustificar esta cuestión no desenvolvemento da proposta. A Deputación da Coruña aparecerá en toda a documentación e elementos de difusión públicos dos proxectos como coprodutora destes, de forma expresa e co logotipo institucional ao carón do da empresa ou entidade promotora. Logo de ter finalizado o proxecto premiado, a entidade deberá achegar a seguinte documentación: * Relación clasificada dos gastos realizados, na o que se indiquen os acredores co seu NIF, os documentos xustificativos, os importes e, no seu caso, datas de pago; tamén se indicarán as desviacións con respecto ao orzamento presentado na solicitude. * Facturas e demáis xustificantes de gasto (orixinais ou copias debidamente compulsadas). * Documentación específica xustificativa do desenvolvemento do proxecto requerida polo xurado no momento da concesión do premio. * Documentación acreditativa da inclusión da Deputación como coproductora nos elementos de difusión do proxecto premiado. A documentación presentada será remitida ao xurado para que valore a súa idoneidade e a efectiva realización do proxecto premiado. O pagamento dos premios requerirá os informes dos servizos de Acción Social, Cultural e Deportiva e de Fiscalización. A documentación presentada podera ser retirada até 30 días despois da concesión dos premios por algunha das persoas que formalmente presentaron a proposta, no Servizo de Acción Social, Cultura e Deportes. Pasado este tempo entenderase que renuncian á súa propiedade. A participación nesta convocatoria supón a total aceptación destas bases. A Coruña, 9 de novembro de 2017. O presidente, O secretario, Valentín González Formoso José Luis Almau Supervía